Cuneiform Tablet Kt v/k 16 (AKT 3 45)
Cuneiform tablet, dated to the Old Assyrian Period (ca. 1950-1850 BC).
Genre: testimony
Transliteration:
en-um-a-šùr a-na ma-num-ki-a-šùr DUMU a-ḫu-qar iṣ-ba-at-ni-a-tí-ma um-ma en-um-a-šùr-ma 11 ma-na KÙ.BABBAR ḫa-bu-lá-tí lu-qú-tám a-dí-na-ku-ma qá-tí ša-ak-na-at um-ma ma-num-ki-a-šùr-ma ke-na lu-qú-tám ta-dí-na-ma ki-ma bi-it-qá-tù-ni a-mu-tám i-na ma-tim qé-er-bi-tim áš-me-ma a-na ma-tim qé-er-bi-tim e-ru-ub-ma a-mu-tám áš-a-ma qá-at-kà ša-ak-na-at ki-ma KÙ.BABBAR-áp-kà lá kà-áš-du-ni a-mu-tám i-na ša-la-tù-ar e-zi-ib-ma a-na wa-aḫ-šu-ša-na e-tí-iq-ma 10 GÚ URUDU 1 GÍN.TA <big_gap> 1 ma-na.TA iš-tí šu-IŠTAR DUMU a-šùr-ba-ni al-qé-ma a-na ša-la-tù-ar ú-bi-il₅-ma a-šar a-ší-um ib-ší-ú a-dí-in-ma a-mu-tám a-na wa-aḫ-šu-ša-na ub-lam-ma a-na šu-IŠTAR a-dí-in-ma šu-IŠTAR-ma a-šar ta-da-nim i-tí-dí-in i ša-ḫa-tí-a i-zi-iz-ma ṭup-pá-am ša kà-ri-im li-qé-ma šu-ma a-mu-tum i-na wa-aḫ-šu-ša-na lá i-na dí-nu ù lá-li-ik-ma a-mu-tám a-ni-ša-am lu-ub-lam a-na a-wa-tim a-ni-a-tim kà-ru-um kà-ni-ìš i-dí-ni-a-tí-ma IGI GÍR-ša-a-šùr ší-bu-tí-ni ni-dí-in IGI a-da-da IGI a-šùr-ma-lik IGI DUG-ṣí-lá-a-šùr